A kéz adottságaihoz jól alkalmazkodó nyeleket tekintjük ergonomikusnak. A kényelmes fogás mellett ez a tulajdonság szavatolja, hogy megfelelő erőkifejtésre legyünk képesek. Érdemes tudni, hogy a megfelelő minőségű pengével rendelkező ollók használata nem igényel nagyobb erőráhatást, a vágások számából adódóan azonban a metszés folyamata kifejezetten fárasztó lehet. Ha a nyél megfelelően követi a markoló ujjaink ívét, abban az esetben nagyobb felületen éri a tenyerünket és az ujjainkat, vagyis erősebb fogásra vagyunk képesek. Kifejezetten fontos a megfelelő anyaghasználat is; a nyeleket rendszerint valamilyen műanyag borítással látják el annak érdekében, hogy a fogás kényelmesebb legyen. Léteznek könnyített nyéllel szerelt változatok; ezek kényelmesebb használatot tesznek lehetővé, de kevésbé terhelhetők, mint a tömör fémből készített nyéllel szerelt metszőollók.